Dende fins d'o sieglo XIV dica fins d'o sieglo XVIII Bulgaria fació part d'o Imperio Otomán. Talment por deseyo d'os griegos o patriarcato bulgaro fue suprimito en 1393, y a ilesia bulgara dependeba dreitament d'o patriarca de Costantinoble. A ilesia s'heleniza y a luenga eslava ye abandonata por o griego. A nobleza bulgara, muito diezmata por as guerras, ye deportata t'Anatolia u se convierte a lo islam. A mayoría d'os campesins bulgaros siguen estando ortodoxos, pero en o sudueste bi ha bulgaros que se convierten a la relichion musulmana esdevenindo os pomacos. Os turcos s'estableixen en diferents partz de Bulgaria como Dobrucha, pero tamién i habrá bulgaros islamizatos que esdevenirán turcos por prener a luenga turca. Bellas poblacions de Bulgaria se fan multietnicas. Os mercaders griegos, armenios y chodigos (sefardís) ocuporon o puesto d'a clase meya. Os chodigos yeran admesos en os vicos turcos d'as ciudatz. A lo norte d'os Balcans as ciudatz solas que i heba yeran dominatas por ciudadans griegos y guarnicions turcas. As viellas ciudatz de Rumelia fuoron helenizatas. As tradicions bulgaras se mantenioron vivas en secreto en os monesterios, gracias a Paisij, un monche de Athos que en l'anyo 1762 escribió una historia d'o suyo pueblo bulgaro.